
Na podlagi:

· Uredbe 2021/1060/EU Evropskega parlamenta in Sveta z dne 24. junija 2021 o določitvi skupnih določb o Evropskem skladu za regionalni razvoj, Evropskem socialnem skladu plus, Kohezijskem skladu, Skladu za pravični prehod in Evropskem skladu za pomorstvo, ribištvo in akvakulturo ter finančnih pravil zanje in za Sklad za azil, migracije in vključevanje, Sklad za notranjo varnost in Instrument za finančno podporo za upravljanje meja in vizumsko politiko (UL L št. 231 z dne 30. 6. 2021, str. 159) z vsemi spremembami,

· Uredbe (EU) 2021/1057 Evropskega parlamenta in Sveta z dne 24. junija 2021 o vzpostavitvi Evropskega socialnega sklada plus (ESS+) in razveljavitvi Uredbe (EU) št. 1296/2013 (UL L št. 231 z dne 30. 6. 2021, str. 21) z vsemi spremembami,

· Uredbe o izvajanju uredb (EU) in (Euratom) na področju izvajanja evropske kohezijske politike v obdobju 2021–2027 za cilj naložbe za rast in delovna mesta (Uradni list RS št. 21/23, 13/25, 16/26 in 1273/26),

· Sporazum o partnerstvu med Slovenijo in Evropsko komisijo za obdobje 2021–2027, št. CCI 2021SI16FFPA001, z dne 12. 9. 2022, z vsemi spremembami,

· Programa evropske kohezijske politike v obdobju 2021–2027 v Sloveniji, št. CCI 2021SI16FFPR001, z dne 22. 11. 2024, objavljen na spletni strani https://evropskasredstva.si/evropska-kohezijska-politika/kljucni-dokumenti/programski-dokumenti-za-obdobje-2021-2027/ z vsemi spremembami,

· Zakona o Vladi Republike Slovenije (Uradni list RS, št. 24/05 – UPB, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17,163/22 in 57/25 – ZF in 555/26),

· Zakona o državni upravi (Uradni list RS, št. 113/05 – uradno prečiščeno besedilo, 89/07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14, 51/16, 36/21, 82/21, 189/21, 153/22,18/23, 83/25 – ZOUL in 979/26),

· Zakona o javnih financah (Uradni list RS, št. 11/11 – uradno prečiščeno besedilo, 14/13 – popr., 101/13, 55/15 – ZFisP, 96/15 – ZIPRS1617, 13/18, 195/20 – odl. US, 18/23 – ZDU-1O, 76/23, 24/25 – ZFisP-1, 39/25, 85/25 – ZPJS in 112/25),

· Zakona o integriteti in preprečevanju korupcije (Uradni list RS, št. 69/11 – uradno prečiščeno besedilo, 158/20, 3/22 – ZDeb in 16/23 – ZZPri),

· Zakona o izvrševanju proračunov Republike Slovenije za leti 2026 in 2027 (ZIPRS2627) (Uradni list RS, št. 95/25 in 112/25 – ZJF-K),

· Proračuna Republike Slovenije za leto 2027 (Uradni list RS, št. 95/25),

· Pravilnika o postopkih za izvrševanje proračuna Republike Slovenije (Uradni list RS, št. 50/07, 114/07 – ZIPRS0809, 61/08, 99/09 – ZIPRS1011, 3/13, 81/16, 164/20, 11/22, 96/22, 105/22 – ZZNŠPP, 149/22, 106/23,88/24, 79/25 in 95/25) in

· Odločitve o podpori št. V00126-1/MK/0 za operacijo »Štipendije za specializirane poklice v kulturi«, ki jo je dne 6. 6. 2024 izdalo Ministrstvo za kohezijo in regionalni razvoj (št. dokumenta: 3032-66/2024-1630-5)
Republika Slovenija, Ministrstvo za kulturo, Maistrova 10, 1000 Ljubljana, objavlja

JAVNI RAZPIS ZA ŠTIPENDIJE ZA NEFORMALNO USPOSABLJANJE ALI IZOBRAŽEVANJE V TUJINI ZA SPECIALIZIRANE POKLICE V KULTURI 2026/2027
(oznaka javnega razpisa: JPR-ESS-ŠTIP2026-USP)
1. Ime oziroma sedež izvajalca javnega razpisa za izbor operacij (v nadaljnjem besedilu: javni razpis), ki izvede vse postopke, potrebne za dodelitev sredstev

Republika Slovenija, Ministrstvo za kulturo, Maistrova 10, 1000 Ljubljana (v nadaljnjem besedilu: ministrstvo).

2. Predmet, namen in cilji javnega razpisa

Naložbo sofinancirata Evropska unija iz Evropskega socialnega sklada plus (ESS+) in Republika Slovenija. Javni razpis se izvaja v okviru Programa  Evropske kohezijske politike v obdobju 2021–2027 v Sloveniji, cilja politike: 4 Bolj socialna in vključujoča Evropa za izvajanje evropskega stebra, prednostne naloge: 6 Znanja in spretnosti ter odzivni trg dela, specifičnega cilja: ESO4.5. Izboljšanje kakovosti, vključenosti, učinkovitosti in ustreznosti sistemov izobraževanja in usposabljanja za potrebe trga dela, vključno z vrednotenjem neformalnega in priložnostnega učenja, da bi podprli pridobivanje ključnih kompetenc, tudi podjetniških in digitalnih veščin ter s spodbujanjem uvedbe dualnih sistemov usposabljanja in vajeništev.

Predmet javnega razpisa je štipendiranje neformalnega usposabljanja ali izobraževanja v tujini za specializirane poklice v kulturi v časovnem obdobju od 1. 10. 2026 do 30. 9. 2027, ki ima naslednje lastnosti:
· traja od 2 tednov do 12 mesecev v obdobju od 1. 10. 2026 do 30. 9. 2027 in se do dne poteka roka za oddajo vlog na javni razpis še ni zaključilo,

· ga ne izvaja izobraževalna ustanova, na kateri je prijavitelj morebiti redno vpisan kot študent v okviru javno veljavnega študijskega programa,

· ni javno veljavni študijski program, s katerim bo prijavitelj pridobil javno priznano stopnjo izobrazbe in ga zaključil s pridobitvijo javno veljavne listine, npr. diplome (Bachelor's degree, BA, BSC, Baccalaureat, Master’s Degree, M.A., Doctor of Science, Sc.D., Dr.Sc. ali Ph.D., ipd.),

· ni del katerega izmed evropskih programov mobilnosti (Erasmus+ ipd.) in 
· ne poteka na daljavo oziroma ni e-izobraževanje.

Štipendija za neformalno usposabljanje ali izobraževanje v tujini za specializirane poklice v kulturi (v nadaljnjem besedilu: štipendija za usposabljanje) se dodeli za pridobitev dodatnih znanj in kompetenc s področij arhitekture, oblikovanja, arhivske dejavnosti, filma in avdiovizualne dejavnosti ter kinematografije, glasbenih, intermedijskih, uprizoritvenih in vizualnih umetnosti, knjige, založništva, knjižnične dejavnosti, nepremične, premične in nesnovne kulturne dediščine, kulturnega managementa ter novinarstva.
Za dodelitev štipendije s področja novinarstva se lahko prijavijo prijavitelji, ki želijo pri medijih oziroma medijskih organizacijah, registriranih v tujini, in uveljavljenih tujih izobraževalnih ustanovah pridobiti specialistična znanja. Ta lahko zajemajo praktično novinarsko delo, kot je specialistično poročanje (znanstveno, kulturno, okoljsko, tehnološko preiskovalno in drugo specializirano novinarstvo), delo z novinarskimi viri (pridobivanje, preverjanje in analiza podatkov, delo z žvižgači), razvijanje novih novinarskih žanrov ter tudi različne podporne dejavnosti, kot so razvoj novih poslovnih modelov, doseganje občinstev, zaganjanje in vodenje medijskih projektov ter načrtovanje medijskih politik.
V primeru, da za posamezen poklic obstaja dvom, ali sodi med specializirane poklice v kulturi, izda mnenje o tem ministrica, pristojna za kulturo.

Štipendija za usposabljanje je dopolnilni prejemek, namenjen sofinanciranju neposrednih stroškov ali izdatkov usposabljanja oziroma izobraževanja (npr. šolnina ali kotizacija za izobraževanje ali usposabljanje, vpisnina, nakup gradiv in literature, potni stroški, stroški bivanja).

Namen javnega razpisa je dvig poklicnih kompetenc na vseh področjih kulture in v ta namen vlaganje v izobraževanje, usposabljanje za spretnosti in vseživljenjsko učenje. V okviru javnega razpisa se zagotavlja pridobivanje znanja, kompetenc in spretnosti, ki bodo vključenim v neformalno izobraževanje zagotavljale uspešno vključevanje na trg dela in v družbo ter pomagale pri ohranjanju poklicne kariere. Z ukrepi na tem področju se zapolnjujejo vrzeli obstoječega izobraževalnega sistema, in sicer z usposabljanji za specializirane poklice v kulturi. Pridobivanje kompetenc skozi usposabljanja pomeni tudi zagotavljanje pogojev za večjo kulturno ustvarjalnost, ki je ena izmed elementov uspešnejšega prodora na trg dela.

Javni razpis bo zasledoval cilje, ki:

· spodbujajo k dodatnemu izobraževanju na področju kulture,

· zagotavljajo večjo dostopnost različnih oblik izobraževanja ter

· dvigujejo specifična znanja in usposobljenosti.
Pomen izrazov, uporabljenih v razpisnem besedilu:
· Usposabljanje ali izobraževanje je nadgradnja praktičnih in/ali teoretičnih znanj in kompetenc s področja delovanja prijavitelja za pridobitev dodatnih usposobljenosti, potrebnih za opravljanje poklicev v kulturi, ki lahko traja od 2 tednov do 12 mesecev in se do dne poteka roka za oddajo vlog na javni razpis še ni zaključilo. 
· Neformalno usposabljanje ali izobraževanje poteka zunaj formalnih sistemov izobraževanja, kar pomeni, da ne gre za javno veljavni program, s katerim štipendist pridobi javno priznano stopnjo izobrazbe, ki se dokazuje z javno veljavno listino (npr. s spričevalom ali z diplomo). Udeležba na tovrstnem usposabljanju ali izobraževanju oziroma doseženi učni rezultati neformalnega usposabljanja ali izobraževanja se ne dokazujejo nujno z javno veljavno listino, kljub temu pa mora štipendist po zaključku usposabljanja ali izobraževanja predložiti uradno potrdilo o uspešno zaključenem programu, ki ga izda izvajalec usposabljanja ali izobraževanja (potrdilo mora vsebovati najmanj naziv programa, datum izdaje ter podpis odgovorne ali pooblaščene osebe izvajalca, in žig izvajalca, kadar ta pri poslovanju uporablja žig; razen v primeru, da je bilo generirano s pomočjo informacijskega sistema izvajalca in je veljavno brez podpisa in žiga).
· Usposabljanje ali izobraževanje v tujini je usposabljanje ali izobraževanje v katerikoli državi razen v Republiki Sloveniji.
· Dosežena raven izobrazbe je izobrazba, ki jo je prijavitelj dosegel in jo izkazuje z javno listino z jasno navedbo ravni izobrazbe oziroma z dodano nostrifikacijo v primeru, da gre za tujo listino o izobraževanju, iz katere ni jasno razvidna dosežena raven izobrazbe.
· Vzhodna in zahodna regija: Republika Slovenija je v skladu s Standardno klasifikacijo teritorialnih enot (SKTE; angl. NUTS) razdeljena na dve kohezijski regiji, in sicer vzhodno in zahodno kohezijsko regijo. Podrobnejša opredelitev obeh kohezijskih regij je dostopna na spletni strani Ministrstva za lokalno samoupravo, kohezijo in regionalni razvoj: https://www.gov.si/teme/kohezijski-regiji-v-sloveniji. 
· Upravičena oseba je prijavitelj, ki izpolnjuje pogoje, navedene v točki 3 razpisnega besedila.

3. Pogoji za prijavo na javni razpis

· Prijavitelj se na javni razpis prijavlja z le eno vlogo (za eno štipendijo za eno usposabljanje ali izobraževanje v tujini).
· Prijavitelj je rojen v letu od vključno 1971 do vključno 2008.
· Prijavitelj ima stalno prebivališče v Republiki Sloveniji.

· Prijavitelj v času usposabljanja ali izobraževanja, ki je predmet prijave, biva v državi, v kateri se le-to izvaja oziroma se ga redno udeležuje v državi, v kateri poteka.

· Prijavitelj ima na dan oddaje vloge na javni razpis veljaven status dijaka ali študenta ali je delovno aktiven (zaposlen, samozaposlen v kulturi ali opravlja dejavnost na področju kulture kot samostojni podjetnik).

· Usposabljanje ali izobraževanje, ki je predmet prijave, traja od 2 tednov do 12 mesecev v obdobju od 1. 10. 2026 do 30. 9. 2027 in se do dne poteka roka za oddajo vlog na javni razpis še ni zaključilo (njegovo trajanje se dokazuje z dokazilom, iz katerega je razvidno časovno obdobje usposabljanja ali izobraževanja v dopolnjenih tednih: kot dopolnjen teden se šteje teden, v katerem obveznosti usposabljanja ali izobraževanja trajajo najmanj 5 dni, pri tem se upoštevajo tako dnevi aktivnosti pod vodstvom mentorjev kot tudi dnevi individualnih aktivnosti, če potekajo v okviru in v času trajanja usposabljanja ali izobraževanja; če se usposabljanje ali izobraževanje v celotnem obdobju prekine, mora biti prekinitev jasno razvidna iz dokazila, saj štipendija za čas prekinitve ne pripada).
· Usposabljanje ali izobraževanje, ki je predmet prijave, se mora zaključiti najkasneje do 30. 9. 2027.

· Prijavitelj po zaključku usposabljanja ali izobraževanja s strani ustanove ali organizacije, ki izvaja usposabljanje ali izobraževanje, pridobi uradno potrdilo o zaključenem programu usposabljanja ali izobraževanja (potrdilo vsebuje najmanj naziv programa, datum izdaje ter podpis odgovorne ali pooblaščene osebe izvajalca, in žig izvajalca, kadar ta pri poslovanju uporablja žig; razen v primeru, da je bilo generirano s pomočjo informacijskega sistema izvajalca in je veljavno brez podpisa in žiga). 
· V primeru, da je bil prijavitelj pogodbena stranka ministrstva, ima izpolnjene vse zapadle pogodbene obveznosti iz preteklih pogodb.
Vloge prijaviteljev, ki izpolnjujejo razpisne pogoje in so skladne s predmetom, namenom in cilji javnega razpisa, se uvrstijo v postopek ocenjevanja.
4. Način ocenjevanja

Ocenjevanje bo izvedla komisija za obravnavo vlog za dodelitev sredstev(v nadaljnjem besedilu: komisija). Komisija bo pri posameznem merilu za ocenjevanje vlogo ocenila upoštevajoč naslednje ocenjevalne lestvice (razen, kjer je to v merilih drugače določeno):
	 Kvaliteta podeljevanja točk
	Prejete točke 

	neustrezno 


	0

	pomanjkljivo 


	1

	  delno ustrezno 
	2–3

	ustrezno 


	4

	  odlično
	5


5. Kriteriji za izbor prijaviteljev (navedba, opis, ovrednotenje)
	Oznaka
	Kriterij
	Dokazila
	Najvišje možno število točk

	5.1.
	Reference
	Priporočila strokovnjakov s področja ali profesorjev ter za področje medijev in novinarstva priporočila novinarjev ali uredništva
	5

	5.2.
	Dosežki
	Prejete nagrade ali priznanja s področja ali objave strokovnih oziroma znanstvenih vsebin ali medijskih vsebin na državni ali mednarodni ravni, nastopi na strokovnih dogodkih in konferencah, in za področje medijev in novinarstva še prepoznavnost in odmevnost novinarskega dela, objava strokovnih člankov s področja medijev
	5

	5.3.
	Aktivnosti
	Medijske objave, koncertni listi, razstave, sodelovanje v nacionalno ali mednarodno pomembnih projektih ter predavateljsko in izobraževalno delo, za področje medijev in novinarstva objave novinarskih prispevkov v referenčnih medijih oziroma publikacijah, delo na razvoju novih medijskih vsebin, oblik in načinov doseganja občinstva ter predavateljsko in izobraževalno delo
	5

	5.4. Motivacijsko pismo v treh delih: 1. Usposabljanje (največ 1000 znakov s presledki), 2. Razvoj veščin (največ 1000 znakov s presledki), 3. Poklicni razvoj (največ 1000 znakov s presledki)

	5.4.1.
	1. Usposabljanje
	Opis pričakovanja do usposabljanja ali izobraževanja in vzroka odločitve za usposabljanje ali izobraževanje.
	5

	5.4.2.
	2. Razvoj veščin
	Opis, kako bo usposabljanje ali izobraževanje koristilo pri razvoju poklicnih kompetenc in znanj.
	5

	5.4.3.
	3. Poklicni razvoj
	Opis, kako bo usposabljanje ali izobraževanje pomagalo na poklicni poti.
	5

	5.5.
	Dosežena raven izobrazbe
	· Najmanj raven 5: 1 točka

· Dokončana prva bolonjska stopnja (najmanj raven 6/2): 3 točke
· Dokončana najmanj druga bolonjska stopnja (najmanj raven 7): 5 točk
	5

	
	SKUPAJ
	
	35


Kriteriji so ovrednoteni s točkami. Pri posameznem kriteriju je navedeno najvišje možno število točk. Skupno najvišje možno število doseženih točk je 35. 
Izbrani so lahko le prijavitelji, ki bodo dosegli vstopni prag najmanj 19 točk v okviru razpoložljivih sredstev in do porabe sredstev. Izbrani bodo prijavitelji z višjim številom točk. Ko se razpoložljiva sredstva porabijo, nižje uvrščeni ne bodo sprejeti v sofinanciranje, ne glede na morebiti dosežen vstopni prag.

Dodatni kriterij – kraj stalnega bivališča
· Izmed prijaviteljev, ki bodo dosegli najvišje število točk, se izbere štipendiste tako, da je delitev podeljenih sredstev v skladu z razpoložljivimi sredstvi glede na vzhodno in zahodno regijo (razpoložljiva sredstva za javni razpis so navedena po kohezijskih regijah in glede na vir financiranja v točki 6 besedila tega javnega razpisa). V tem primeru je kriterij kraj stalnega prebivališča štipendista ob oddaji vloge na javni razpis. 
· V primeru, da bosta dve (ali več vlog) dosegli enako število točk za zadnja razpoložljiva sredstva glede na določeno kohezijsko regijo in bodo hkrati z uvrstitvijo obeh (oziroma več vlog) v sofinanciranje presežena razpoložljiva sredstva, se med vlogami z enakim seštevkom točk v sofinanciranje sprejme tista, ki jo je komisija z več točkami ocenila po kriteriju »5.4.3 Poklicni razvoj«. V primeru še vedno enakega rezultata se upošteva kriterij »5.4.2. Razvoj veščin«, v primeru še vedno enakega rezultata se upošteva kriterij »5.2 Dosežki« in v primeru še vedno enakega rezultata se upošteva »5.5. Dosežena raven izobrazbe«. V primeru, da ima prijavitelj iz zahodne kohezijske regije večje število točk kot prijavitelj iz vzhodne kohezijske regije, razpoložljiva sredstva za zahodno kohezijsko regijo pa so že porabljena, prijavitelj iz zahodne regije ne bo deležen štipendiranja.
Člani komisije podajo ocene vlog na ocenjevalnih listih, pri čemer vsako vlogo ocenita najmanj dva člana komisije. Posamezna vloga se točkuje v skladu z razpisnimi kriteriji. 

Če se pridobljeni oceni razlikujeta za 10 odstotnih točk ali manj, se ocena oblikuje na osnovi povprečja obeh ocen. Če pa se oceni razlikujeta za več kot 10 odstotnih točk, vlogo oceni še tretji ocenjevalec, ki ga določi predsednik komisije. V tem primeru se ocena oblikuje na osnovi povprečja vseh treh ocen.

Komisija bo v okviru razpisanih sredstev na osnovi ocene vlog pripravila predlog prejemnikov sredstev. Ministrica bo na podlagi predloga komisije odločila o izboru prijaviteljev s posamičnimi sklepi.

Ministrstvo si pridržuje pravico, da lahko javni razpis kadarkoli do izdaje sklepov o (ne)izboru prekliče.
6. Okvirna višina sredstev, ki so na razpolago za javni razpis
· Viri financiranja:

· Razmerje med sredstvi proračuna Evropske unije in proračuna Republike Slovenije na vzhodni regiji je 85:15. 

· Razmerje med sredstvi proračuna Evropske unije in proračuna Republike Slovenije na zahodni regiji je 40:60. 

Višina sredstev, ki so na razpolago za javni razpis, je do 158.400,00 evrov (skupaj za vzhodno regijo do 86.400,00 evrov ter skupaj za zahodno regijo do 72.000,00 evrov) in črpala se bodo predvidoma v letu 2027:
	
	Proračunska postavka
	2027

	EU – vzhodna regija
	230158
	73.440,00 EUR

	SLO – vzhodna regija
	230159
	12.960,00 EUR

	EU – zahodna regija
	230160
	28.800,00 EUR

	SLO – zahodna regija
	230161
	43.200,00 EUR

	SKUPAJ
	
	158.400,00 EUR

	Drugi viri
	
	/

	SKUPAJ
	
	158.400,00 EUR


Naložbo sofinancirata Evropska unija iz Evropskega socialnega sklada plus (ESS+) in Republika Slovenija. 

Teritorialno bodo sredstva porazdeljena na ozemlje celotne Republike Slovenije, vendar pa se bodo pri izvajanju štipendiranja upoštevale razlike med vzhodno in zahodno kohezijsko regijo. Razdelitev slovenskih občin na kohezijski regiji je razvidna na naslednji povezavi: https://www.gov.si/assets/ministrstva/MKRR/DRR/Tema-spodbujanje-regionalnega-razvoja/NUTS_SKTE-2020-Sifrant-kohezijskih-regij-in-obcin.xlsx.

Izvedba postopka javnega razpisa je vezana na proračunske zmožnosti ministrstva. V primeru porabe ali spremembe finančnih sredstev na proračunskih postavkah ministrstva ima ministrstvo možnost preklicati ali spremeniti javni razpis ali v sklenjeni pogodbi o sofinanciranju določiti novo pogodbeno vrednost ali dinamiko financiranja. V primeru, da se izbrani prijavitelj ne strinja s predlogom ministrstva, se šteje, da odstopa od vloge oziroma sklenitve ali že sklenjene pogodbe o sofinanciranju. 
7. Obdobje, v katerem morajo biti porabljena dodeljena sredstva (predvideni datum začetka in konca črpanja sredstev) 

Ministrstvo bo financiralo štipendije za usposabljanje ali izobraževanje, ki bo potekalo v obdobju od 1. 10. 2026 do 30. 9. 2027 in se do poteka roka za oddajo vloge na javni razpis še ni zaključilo. 
Obdobje upravičenosti stroškov je lahko od 1. 10. 2026 do 30. 9. 2027. 
Obdobje upravičenosti izdatkov je lahko od 1. 10. 2026 do 30. 9. 2027. 
Obdobje upravičenosti javnih izdatkov je lahko od 1. 1. 2027 do 31. 12. 2027.

8. Način financiranja

Višina štipendije znaša 150 evrov za vsak dopolnjen teden usposabljanja ali izobraževanja, ki ne more biti krajše od 2 tednov in ne daljše od 12 mesecev v obdobju od 1. 10. 2026 do 30. 9. 2027.
Z izbranimi prijavitelji na javni razpis bodo sklenjene pogodbe o štipendiranju.
Štipendija za usposabljanje se izplača v enkratnem znesku, za nazaj, po predložitvi izpolnjenega obrazca Zahtevek za izplačilo štipendije in uradnega potrdila o zaključenem programu usposabljanja ali izobraževanja, ki ga izda izvajalec usposabljanja ali izobraževanja (v nadaljnjem besedilu: zahtevek za izplačilo). 

Štipendist zahtevek za izplačilo predloži po zaključku programa izobraževanja ali usposabljanja. Zahtevek za izplačilo lahko odda od 1. 1. 2027 dalje, vendar najpozneje do 31. 10. 2027.

Štipendist je v roku 1 leta po zaključku usposabljanja ali izobraževanja ministrstvu dolžan oddati poročilo za evalvacijo učinkov in vrednotenje ciljev štipendiranja. V primeru neizpolnjevanja te obveznosti je štipendist dolžan vrniti prejeta sredstva, skupaj z zakonitimi zamudnimi obrestmi, v roku 30 dni po prejemu obvestila o vračilu sredstev s strani ministrstva.
9. Vsebina in priprava vloge za dodelitev sredstev
Razpisna dokumentacija je objavljena in zainteresiranim osebam dostopna na spletni strani ministrstva ter obsega:

· besedilo javnega razpisa,

· prijavni obrazec v spletni aplikaciji eJR na naslovu: http://ejr.ekultura.gov.si/ejr-web. 
10. Sestavine vloge za dodelitev sredstev
10.1. Obvezne sestavine vloge 
Vloga se šteje za formalno popolno, če vsebuje vse naslednje pravilno izpolnjene in podpisane obrazce ter dokazila: 

A) Prijavni obrazec JPR-ESS-ŠTIP2026-USP z življenjepisom (največ 2000 znakov s presledki) in motivacijskim pismom (največ 3000 znakov s presledki).
B) Dokazilo o stalnem prebivališču v Republiki Sloveniji in o datumu rojstva (npr. kopija osebne izkaznice).

C) Dokazilo o vpisu v izobraževalni program v tekočem šolskem ali študijskem letu oziroma potrdilo o statusu dijaka ali študenta, dokazilo o zaposlitvi oziroma dokazilo o statusu samostojnega podjetnika (samozaposlenim delavcem v kulturi dokazila ni treba prilagati) s prevodom v slovenščino, v kolikor je dokazilo izdano v tujini.

D) Dokazilo o zadnji doseženi ravni izobrazbe, iz katerega je razvidna raven izobrazbe s prevodom v slovenščino, če gre za v tujini izdano listino. Nostrifikacijo je treba priložiti v primeru, da gre za tujo listino o izobraževanju, iz katere ni jasno razvidna dosežena raven izobrazbe.

E) Dokazilo o trajanju usposabljanja ali izobraževanja, ki je predmet prijave, s priloženim prevodom v slovenščino (študijski koledar, program izobraževanja, ipd.), iz katerega je razvidno časovno obdobje usposabljanja ali izobraževanja v dopolnjenih tednih: kot dopolnjen teden se šteje teden, v katerem obveznosti usposabljanja ali izobraževanja trajajo najmanj 5 dni, pri tem se upoštevajo tako dnevi aktivnosti pod vodstvom mentorjev kot tudi dnevi individualnih aktivnosti, če potekajo v okviru in v času trajanja usposabljanja ali izobraževanja. Če se usposabljanje ali izobraževanje v celotnem obdobju prekine, mora biti prekinitev jasno razvidna iz dokazila, saj štipendija za čas prekinitve ne pripada.
F) Program usposabljanja ali izobraževanja, ki je predmet prijave, oziroma opis njegovega predvidenega poteka (npr. navedba vsebinskih sklopov, predavateljev, znanj in kompetenc, ki jih pridobijo udeleženci usposabljanja ali izobraževanja) s priloženim prevodom v slovenščino.
G) Dokazilo o prijavi na usposabljanje ali izobraževanje, ki je predmet prijave, s priloženim prevodom v slovenščino oziroma izjava o nameravani prijavi, v kolikor dokazila o prijavi izjemoma še ni mogoče pridobiti: v tem primeru je obvezna predložitev dokazila o prijavi najkasneje do morebitnega podpisa pogodbe o štipendiranju.
H) Izjava prijavitelja, da za namene kritja neposrednih stroškov ali izdatkov usposabljanja oziroma izobraževanja, ki je predmet prijave, ne bo prejemal drugih sredstev iz javnih virov.
Vsem dokumentom v tujem jeziku je treba priložiti prevod v slovenščino. Za vsako dokazilo, ki je predloženo v tujem jeziku, lahko ministrstvo kadar koli med postopkom zahteva sodno overjen prevod.
10.2. Neobvezne sestavine vloge 
Sestavine vloge, s katerimi prijavitelj dokazuje svoje reference, dosežke in aktivnosti s področja, za katero je podal vlogo na ta javni razpis, in so predmet ocenjevanja po kriterijih, določenih v točki 5 besedila tega javnega razpisa:

· Priporočila referenčnih strokovnjakov s področja, ki na dan oddaje vloge niso starejša od 6 mesecev, z datumom in podpisom strokovnjaka (upoštevana bodo samo ustrezna in podpisana priporočila, ki se nanašajo na prijaviteljevo delovanje na področju, za katerega podaja vlogo na ta javni razpis).
· Dokazila o morebitnih nagradah v obliki listine z navedbo dobitnika nagrade, ki ne smejo biti starejša od leta 2022.
· Dokazila o morebitnih razstavah, koncertih, gledaliških ali plesnih predstavah, praksah in druga dokazila o aktivnostih ali dosežkih prijavitelja z navedeno letnico in imenom prijavitelja, ki ne smejo biti starejša od leta 2022.
· Dokazila o morebitnih dosedanjih usposabljanjih na področju, za katerega podaja vlogo na ta javni razpis.
· Dokazila o morebitnih objavah (npr. izpis iz COBISS-a).
· Druga dokazila za izkazovanje izpolnjevanja kriterijev. 

Vsem dokumentom v tujem jeziku je treba priložiti prevod v slovenščino. Za vsako dokazilo, ki je predloženo v tujem jeziku, lahko ministrstvo kadar koli med postopkom zahteva sodno overjen prevod.
11. Zahteve glede hranjenja dokumentacije o operaciji

Ministrstvo mora hraniti vso dokumentacijo v zvezi z operacijo v skladu z veljavnimi predpisi (Zakona o varstvu dokumentarnega in arhivskega gradiva ter arhivih (Uradni list RS, št. 30/06 in 51/14) in Uredbe (EU) 2021/1060) še deset let po zaključku operacije, za potrebe revizije oziroma kot dokazila za potrebe bodočih preverjanj. 
Vlogi priložena dokumentacija se ne vrača.

12. Varovanje osebnih podatkov in poslovnih skrivnosti

Oddaja vloge pomeni, da se je prijavitelj seznanil z vsebino javnega razpisa in da se z njo strinja. Šteje se, da z oddajo vloge prijavitelj sprejema vse pogoje in kriterije javnega razpisa ter vsebino razpisne dokumentacije. 
Prijavitelj z oddajo vloge tudi dovoljuje objavo in obdelavo osebnih podatkov z namenom vodenja javnega razpisa, objave rezultatov javnega razpisa, za znanstvenoraziskovalne in statistične namene v skladu z veljavnim zakonom, ki ureja dostop do informacij javnega značaja in veljavnim zakonom, ki ureja varstvo podatkov.

Varovanje osebnih podatkov in poslovnih skrivnosti bo zagotovljeno v skladu z vsakokratno veljavnim predpisom, ki ureja varstvo osebnih podatkov oziroma poslovnih skrivnosti, predvsem z Zakonom o varstvu osebnih podatkov (Uradni list RS, št. 163/22, 40/25 – ZInfV-1 in 10/26 – ZP-1L) in Zakonom o poslovni skrivnosti (Uradni list RS, št. 22/19). Vsi podatki iz vlog, ki jih komisija odpre, so informacije javnega značaja razen tistih, ki jih prijavitelji posebej označijo, in sicer poslovne skrivnosti, osebni podatki in druge izjeme iz 6. člena Zakona o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl. US, 102/15, 7/18 in 141/22 in 40/25 – ZInfV-1; v nadaljnjem besedilu: ZDIJZ), ki niso javno dostopne in tako ne smejo biti razkrite oziroma dostopne javnosti. 

13. Način in rok za oddajo vlog za dodelitev sredstev

Vloga prijavitelja mora biti izpolnjena in oddana v elektronski obliki na spletnem obrazcu v spletni aplikaciji eJR na naslovu: https://ejr.ekultura.gov.si/ejr-web in mora vsebovati vse pravilno izpolnjene in podpisane obrazce ter dokazila določene v točkah 3. in 10.1 besedila tega javnega razpisa.

Prijavitelj vlogo odda na enega od načinov, opredeljenih v točkah 13.1 in 13.2 besedila tega javnega razpisa.

Prijavitelj lahko do preteka razpisnega roka vlogo na spletnem obrazcu v spletni aplikaciji eJR dopolnjuje in spreminja. V primeru, da prijavitelj vlogo spreminja in dopolnjuje, se upošteva zadnja pravočasno oddana in podpisana različica vloge.

V izogib morebitnim težavam zaradi preobremenjenosti strežnika prijaviteljem priporočamo, da se vloge na javni razpis oddajo pred zadnjim dnem razpisnega roka.

13.1
Oddaja elektronsko podpisane vloge za dodelitev sredstev
Prijavitelj vlogo na javni razpis odda na prijavnem obrazcu v spletni aplikaciji eJR na naslovu: http://ejr.ekultura.gov.si/ejr-web in jo elektronsko podpiše. V tem primeru vloge ni treba natisniti in poslati po navadni pošti.
Elektronsko podpisana vloga bo štela za pravočasno, če bo izpolnjena, elektronsko podpisana in oddana na prijavnem obrazcu v spletni aplikaciji eJR do vključno 9. 11. 2026.
13.2
Oddaja lastnoročno podpisane vloge za dodelitev sredstev
Če prijavitelj nima digitalne identitete za elektronsko podpisovanje, vlogo na javni razpis kljub temu odda na prijavnem obrazcu v spletni aplikaciji eJR na naslovu: http://ejr.ekultura.gov.si/ejr-web, nato pa jo natisne in lastnoročno podpiše. Lastnoročno podpisan izvod vloge mora biti vsebinsko popolnoma enak elektronsko oddani vlogi. Ob morebitnih razlikah se upošteva fizična različica.

Prijavitelji morajo uporabiti izključno obrazce iz razpisne dokumentacije, ki jih ne smejo spreminjati.

Vse obvezne priloge, določene v razpisni dokumentaciji oziroma besedilu tega javnega razpisa, je treba priložiti le v spletnem obrazcu in jih ni treba pošiljati še v fizični obliki.

Lastnoročno podpisana vloga se šteje za pravočasno, če je najpozneje do 9. 11. 2026 v poslovnem času ministrstva osebno predložena v glavni pisarni ministrstva ali je najpozneje ta dan oddana na pošti in je ta dan označen na pošiljki kot dan sprejetja pošiljke na pošti (ta dan označi izvajalec poštnih storitev) oziroma najpozneje ta dan oddana priporočeno na pošti kot priporočena pošiljka. Vloga se pošlje na naslov: Ministrstvo za kulturo Republike Slovenije, Maistrova ulica 10, 1000 Ljubljana. Vloga mora biti oddana v ovojnici, opremljeni z A4-dokumentom »Kuverta« (ki jo prijavitelj natisne iz aplikacije) z vsemi potrebnimi podatki (naslov, oznaka javnega razpisa in navedba prijavitelja).
14. Datum odpiranja vlog za dodelitev sredstev, postopek in način izbora 
Vloge bo odprla in ocenila komisija. Odpiranje vlog bo javno in se bo pričelo 10. 11. 2026 ob 11. uri v sejni sobi 313 na naslovu Maistrova 10, 1000 Ljubljana.
Komisija bo v roku 8 dni po končanem odpiranju vlog vse tiste prijavitelje, katerih vloge ne bodo  popolne, pisno pozvala k dopolnitvi vlog. Pozvani prijavitelji bodo morali vloge dopolniti v roku 5 dni. Prijavitelji bodo smeli dopolniti le tisto, za kar bodo pozvani.
Ministrstvo bo po odpiranju iz nadaljnjega postopka izločilo ter s sklepom zavrglo:

· vloge, ki jih ne bodo vložile upravičene osebe (tj. prijavitelji, ki ne izpolnjujejo pogojev navedenih v točki 3 besedila tega javnega razpisa),
· nepravočasne vloge,
· nepopolne vloge oziroma vloge, ki niti po pozivu k dopolnitvi ne bodo ustrezno dopolnjene,
· vloge, ki ne bodo oddane na način določen v točki 13 besedila tega javnega razpisa.
Če komisija ugotovi, da prijavljeno usposabljanje ali izobraževanje ni skladno s predmetom, namenom in cilji javnega razpisa, se ocenjevanje ne izvede, vloga pa se zavrne.
15. Rok, v katerem bodo prijavitelji obveščeni o izidu javnega razpisa

Prijavitelji bodo s sklepom ministrice, pristojne za kulturo, oziroma pooblaščene osebe obveščeni o izidu javnega razpisa najkasneje v roku 60 dni od zaključka odpiranja vlog. 
Vsi izbrani prijavitelji bodo po izdaji sklepov prejeli pisni poziv za sklenitev pogodbe o štipendiranju. Če se posamezen prijavitelj v roku 8 dni od prejema tega poziva nanj ne bo odzval, se bo štelo, da je umaknil vlogo za pridobitev sredstev. Sredstva se v tem primeru lahko dodelijo prvemu naslednjemu prijavitelju, ki ima na osnovi ocene možnost prejeti sredstva.
Zoper sklep ministrstva ni dovoljena pritožba, dopustno pa je vložiti tožbo na Upravno sodišče Republike Slovenije, Fajfarjeva 33, Ljubljana. Morebitna tožba ne zadrži izvršitve sklepa, zoper katerega je vložena, oziroma ne vpliva na podpis pogodb za sofinanciranje projektov z izbranimi prijavitelji.
16. Oseba, čas in kraj, kjer lahko zainteresirani dvignejo razpisno dokumentacijo

Razpisna dokumentacija je dosegljiva na spletnem naslovu ministrstva: https://www.gov.si/drzavni-organi/ministrstva/ministrstvo-za-kulturo/javne-objave/. 
V primeru vprašanj v zvezi z javnim razpisom lahko pokličete na telefonsko številko 01 369 59 58 ali pišete na elektronski naslov Klara.Policnik@gov.si. Uradne ure ministrstva so vsak delovni dan od 9.00 do 12.00, ob sredah tudi od 14.00 do 16.00.
17. Posledice, če se ugotovi, da je v postopku potrjevanja operacij ali izvrševanja operacij prišlo do resnih napak, nepravilnosti, goljufije, dvojnega financiranja ali kršitve obveznosti

Ministrstvo lahko zahteva povračilo vseh oziroma relativnega deleža izplačanih sredstev, skupaj z zakonitimi zamudnimi obrestmi, od dneva nakazila sredstev na transakcijski račun prijavitelja oziroma upravičenca do dneva vračila sredstev v proračun Republike Slovenije. Če se ugotovi, da je prišlo do resnih napak, nepravilnosti, dvojnega financiranja, goljufije ali kršitve obveznosti bo prijavitelj moral vrniti zahtevana sredstva v roku 30 dni od vročitve zahtevka za vračilo sredstev.
18. Razno

V tem besedilu uporabljeni izrazi, ki se nanašajo na osebe in so zapisani v moški slovnični obliki, so uporabljeni spolno nevtralno.

Številka: 5440-47/2026-3340-2
Ljubljana, 1. 10. 2026








dr. Ignacija Fridl Jarc

